text: Brækkede automat op med koben
  25 juli 2011 kl. 07.01
  To mænd på 22 og 25 år fra Vejle brækkede seddelautomaten på en benzintank op med et koben ved fire-tiden. De blev observeret - og blev anholdt efter en biljagt over 25 km.
  Vidner bemærkede mændene, som makkede med et koben på Uno-X-tanken på Grønnedalen i Vejle. 
  Politiet blev tilkaldt - og de to mænd flygtede i bil. Jagten gik mod Børkop - og retur til Vejle igen, inden jagten endte i Vinding-området. Her blev de to mænd anholdt.
  Politiet vil ikke afvise, at der kommer flere sigtelser end dem de fik i nat: Tyveri og flere overtrædelser af færdselsloven.
  